SEXUALITATE ŞI PROCREARE 
Robert Lazu (Timişoara) 


1. Punerea problemei 


Chestiunea de care ne vom ocupa în eseul de față este cât se poate de bine 
determinată: raportul dintre sexualitate şi procreare văzut din perspectiva 
credinţei creştine transmise de magisteriul Bisericii Catolice. Ceea ce poate 
surprinde este însă publicul pe care l-am avut în vedere atunci când am gândit, 
elaborat şi scris acest articol. Cei cărora le destinăm rândurile de față sunt, în 
primul rând, anumiţi credincioşi creştini, membrii fie ai Bisericii de Răsărit, 
fie ai celei de Apus, credincioşi care, aşa cum am constatat cu întristare din 
proprie experienţă, nesocotesc (aproape) întru totul învăţătura Bisericii asupra 
acestui subiect. 

Beneficiind de o „educaţie” sexuală preponderent pornografică, dobândită 
prin intermediul revistelor şi filmelor, sau, în ultimul deceniu, prin intermediul 
imaginilor softcore sau hardcore ce inundă Internetul, majoritatea 
adolescenților se află în situația tragică de a trăi o viaţă sexuală dezordonată, 
dominată de perversiuni, homosexualitate, lesbianism şi excese nenumărate. 
Conducând în multe cazuri la pruncuciderea săvârşită prin avort, toate aceste 
fenomene negative au la bază „o idee coruptă a sensului şi experienţei libertății, 
concepută nu ca o capacitate de realizare a adevărului planului lui Dumnezeu 
despre căsătorie şi familie, ci ca o forţă de afirmare autonomă, nu rareori 
împotriva altora, pentru propria bunăstare egoistă”. 

Atunci când, mai devreme sau mai târziu, convertirea unor astfel de tineri 
(mai) are loc, ei sunt puşi în situaţia de a-şi reconsidera complet perspectiva 
asupra raporturilor dintre sexe. În asemenea momente de cumpănă apar o serie 
de probleme, care, nerezolvate corect, pot duce la grave devieri în evoluţia 
spirituală a multor suflete. Toate dificultățile sunt cauzate de uriaşa deosebire 
dintre o viaţă des- sau ne-înfrânată şi viața de asceză, de înfrânare, de 
mortificare pe care o presupune trăirea credinţei. 


! IOAN PAUL AL II-LEA, Exortaţia apostolică despre obligaţiile familiei creştine în lumea de 
astăzi Familiaris Consortio, Editura Presa Bună, laşi 1994 (1981). 

Învățătura Mântuitorului Isus Cristos ridică în fața noastră exigențe care, 
atunci când nu par ridicole văzute din perspectiva „lumii acesteia”, pur şi 
simplu, apar ca fiind imposibil de îndeplinit. Din această ultimă categorie fac 
parte toate recomandările de natură morală şi etică referitoare la sexualitate, 
mai cu seamă interdicția asupra utilizării oricăror mijloace prin care procrearea 
poate fi împiedicată. 

Spre a numi scurt şi cuprinzător diferența esențială dintre „morala” lumească 
şi cea creştină privitoare la sexualitate, vom spune că: în timp ce pentru lumea 
de azi sexualitatea este un mijloc egocentric de a dobândi plăcere, pentru 
credinciosul creştin, sexualitatea este unul dintre acele aspecte ale vieții 
umane care implică cel mai înalt grad de responsabilitate („iubire şi 
responsabilitate”, spune papa loan Paul al II-lea), fiind indisolubil legată de 
exigența naşterii şi creşterii pruncilor în cadrul familiei. 

Deşi clară şi neechivocă, această învăţătură fundamentală a Bisericii este cu 
greu asimilată, atunci când ea nu este respinsă categoric. Nenumărate dovezi 
în acest sens ne-au menţinut atenţia trează, provocându-ne să aprofundăm, după 
puteri, teologia morală în căutare de noi şi noi răspunsuri. Şi cum am putea 
rămâne indiferenți atunci când am întâlnit: 1) credincioşi creştini (de cele mai 
multe ori ortodocşi, dar şi protestanți sau catolici) care afirmau că folosirea 
diverselor mijloace contraceptive e licită, iar sexul premarital trebuie îngăduit 
deoarece este benefic; 2) preoţi duhovnici (ortodocşi) ce recomandau folosirea 
prezervativelor; 3) credincioşi (neoprotestanţi) care susțineau procedeul 
sterilizării soțului sau a soţiei în vederea evitării naşterii de noi prunci? Toţi 
aceştia sunt — atenţie! — persoane din imediata noastră apropiere, creştini 
declaraţi şi practicanți, care au reuşit să ne surprindă prin uşurinţa cu care 
susțineau practici contrare învăţăturii Bisericii întemeiate de Isus Cristos. Lor 
le dedicăm textul de faţă, cu speranţa că le va oferi prilejul de a regândi câteva 
probleme cu adevărat importante, despre viaţă, credinţă şi sexualitate. 


2. Învățătura magisterială 


Nicicând în Biserica lui Cristos nu au existat dubii în ceea ce priveşte 
normele morale care circumscriu viaţa sexuală. Acceptată exclusiv în viaţa 
familiei binecuvântate prin sfântul sacrament al Căsătoriei, sexualitatea a 
constituit, începând cu Conciliul al II-lea din Vatican, obiectul unei adevărate 
avalanşe de documente magisteriale, vădindu-se şi prin acest aspect, al 

cantităţii textelor normative”, grava criză morală ce afectează modernitatea 
târzie. Cu referire strictă la subiectul articolului nostru — raportul dintre 
sexualitate şi procreare — învăţătura magisterială, expusă cu claritate de diferiți 
papi sau în varii documente cu caracter oficial, este următoarea: 


Biserica, chemând oamenii la observarea legii naturale, interpretată prin doctrina 
sa constantă, învaţă că fiecare act matrimonial trebuie să rămână deschis 
transmiterii vieţii (papa Paul al VI-lea, Humanae Vitae [1968], II, 11°); 

Această doctrină, de mai multe ori prezentată de magisteriu, e bazată pe legătura 
indisolubilă pe care a voit-o Dumnezeu şi pe care omul nu o poate rupe din 
inițiativa sa, între cele două semnificaţii ale actului conjugal: unire şi procreare 
(Ibidem, II, 12); 

După planul lui Dumnezeu, căsătoria este fundamentul celei mai ample comunități 
a familiei, pentru că instituția însăşi a căsătoriei şi iubirea conjugală sunt rânduite 
pentru procrearea şi educarea copiilor, care sunt cununa căsătoriei (papa loan Paul 
al II-lea, Familiaris consortio [1981], II, 14); 


? Dacă situaţia ar fi cât de cât normală, nu ar mai fi nevoie de atâtea şi atâtea documente, 
care nu fac decât să repete, în toate formele, sub toate aspectele, câteva învățături simple şi 
clare. Deşi au existat şi înainte de Conciliul al II-lea din Vatican texte semnificative dedicate 
sexualităţii (în special enciclica Casti connubii din 1930 a papei Pius al XI-lea), textele post- 
conciliare sunt cu mult mai numeroase. lată-le (în ordine cronologică): papa PAUL AL VI-LEA, 
Enciclica Humanae Vitae despre reglementarea naşterilor, Roma 1968 (ediţia românească: laşi 
1994); SFÂNTA CONGREGAȚIE PENTRU DOCTRINA CREDINȚEI, Declaraţia Persona Humana 
referitoare la anumite chestiuni privind etica sexuală, Roma 1975; papa IOAN PAUL ALII-LEA, 
Exortaţia apostolică despre obligaţiile familiei creştine în lumea de astăzi Familiaris Consortio, 
Roma 1981 (ediţia românească: laşi 1994); papa IOAN PAUL AL II-LEA, Scrisoare către familii, 
Roma 1994 (ediţia românească: Bucureşti 1994); papa IOAN PAUL AL II-LEA, Scrisoarea 
enciclică despre valoarea şi inviolabilitatea vieţii umane Evangelium Vitae, Roma 1995 (ediţia 
românească: Bucureşti 1995); CONSILIUL PONTIFICAL PENTRU FAMILIE, Sexualitatea umană: 
adevăr şi semnificaţie. Orientări pentru educația în familie, Roma 1995 (ediţia românească: 
Bucureşti 2001); CONSILIUL PONTIFICAL PENTRU FAMILIE, Vademecum pentru confesori privind 
anumite aspecte ale moralității vieţii conjugale, Roma 1997. La toate aceste texte trebuie 
adăugate documentele conciliare (în special capitolul I din cea de a doua parte a Constituţiei 
pastorale despre Biserica în lumea contemporană Gaudium et Spes, Roma 1965) şi, mai ales, 
monumentala operă care este Catehismul Bisericii Catolice, Roma 1992 (ediţia românească: 
Bucureşti, 1993). Ar mai putea fi menţionate şi alte texte, tangente problematicii noastre, cum 
ar fi acea Scrisoare către femei a papei loan Paul al II-lea, sau recentul document al Consiliului 
Pontifical pentru Comunicaţiile Sociale: Pornografia şi violența în mijloacele de comunicare. 
Nu în ultimul rând, pentru o serie de probleme specifice căsătoriei, poate fi consultat cu mult 
folos Codul de drept canonic, Roma 1983 (ediţia românească: laşi 1995). 

3 Pentru citatele în limba română am folosit ediţiile româneşti ale textelor specificate în nota 


63 


În momentul actului conjugal, bărbatul şi femeia sunt chemaţi să confirme în mod 
responsabil dăruirea reciprocă de sine pe care au făcut-o în legământul căsătoriei. 
Or, logica dăruirii totale de sine faţă de celălalt comportă deschiderea potenţială 
către procreaţie: căsătoria este astfel chemată să se realizeze şi mai deplin în 
familie (papa loan Paul al II-lea, Scrisoare către familii, I, 12). 


Toate citatele de mai sus, extrase din texte pontificale, exprimă una dintre 
axiomele enunțate în cadrul celui de-al doilea Conciliu de la Vatican cu privire 
la sexualitate şi procreare: „Prin însăşi natura lor, instituţia căsătoriei şi iubirea 
conjugală sunt orânduite în vederea procreării şi educării copiilor, şi prin 
aceasta îşi află încununarea” (GS 48 $ 2%). Fără a reduce multitudinea funcţiilor 
sexualităţii exclusiv la aceea procreativă, învăţătura magisterială subliniază 
caracterul indisolubil al legăturii dintre sexualitate şi naşterea, respectiv 
creşterea pruncilor; de aceea, orice act sexual care nu este deschis procreării 
este o faptă morală intrinsec negativă, rea, având caracterul unui păcat deosebit 
de grav”. Aflând poziţia Bisericii în această chestiune atât de delicată, este 
firesc să ne întrebăm ce anume motivează respingerea utilizării prezevativelor 
şi a contraceptivelor. Reiterând interogaţia lui Paul Evdokimov (cel mai subtil 
critic al învăţăturii catolice care poate fi citit asupra acestui subiect) referitoare 
la responsabilitatea cuplului în faţa transmiterii vieţii, mulţi credincioşi 
consideră, asemenea teologului francez, că: „Întrucât copilul poate fi în mod 
liber voit, trebuie să fie dată şi o posibilitate de a nu-l avea”. Constatând cu 


4 Textul conciliar a fost citat şi în Catehismul Bisericii Catolice, articolul 1652. 

$ Papa Paul al VI-lea explică de ce chiar şi atunci când cuplul foloseşte mijloace 
contraceptive ocazional, acceptând în rest zămislirea pruncilor, soţii se află, de asemenea, sub 
incidenţa păcatului: „Nu se pot invoca drept motive valabile pentru a justifica actele conjugale 
făcute în mod intenţionat nefecunde, că trebuie ales un rău mai mic sau faptul că aceste acte ar 
constitui un tot cu actele fecunde care au precedat sau care vor urma, bucurându-se de una şi 
aceeaşi corectitudine morală. Într-adevăr, dacă uneori e permis să tolerezi un rău moral mai mic 
pentru a evita un rău mai mare sau pentru a promova un bine mai mare, nu este permis nici 
pentru cele mai grave motive să faci răul, pentru ca din el să rezulte un bine, adică să faci obiect 
al unui act pozitiv al voinţei ceea ce este din firea sa o dezordine şi, în consecinţă, un lucru 
nedemn de persoana umană, chiar când este intenţia de a apăra sau promova bunuri individuale, 
familiale sau sociale. E, deci, o greşeală a crede că un act conjugal făcut în mod voluntar 
nefecund şi, în consecinţă în esenţa sa rău, poate fi făcut bun prin ansamblul unei vieţi 
conjugale fecunde” (Humane Vitae, II, 14). 

* Paul EvDOKIMOV, Taina iubirii. Sfinţenia unirii conjugale în lumina tradiţiei ortodoxe, 
Asociaţia Medicală Creştină Christiana, Bucureşti 1994, 239. Subliniem — fără intenţii 
polemice — că, cel puţin în ceea ce priveşte etica sexualităţii responsabile, concepţia lui 
Evdokimov, din păcate, pare a NU fi conformă tradiţiei ortodoxe. Dintr-un text oficial, elaborat 

surprindere tonul hotărât cu care textele magisteriale denunţă această poziție, 
favorabilă contracepţiei, ca fiind contrară învăţăturii creştine, de obicei, prima 
reacţie este aceea de respingere a ei. Totuşi, dincolo de reacţiile de moment, 
este necesar să aprofundăm motivele pentru care învăţătura creştină postulează 
caracterul indisolubil al legăturii dintre sexualitate şi procreare. Care sunt, deci, 
aceste motive? 

În primul rând, Dumnezeu creatorul, el însuşi autor al căsătoriei, a înzestrat 
unirea conjugală cu „multiple valori şi scopuri”. Astfel, „prin însăşi natura lor, 
instituția căsătoriei şi iubirea conjugală sunt orânduite în vederea procreării şi 
educării copiilor”. Totuşi, trebuie să reținem că instituţia căsătoriei „nu a fost 
instituită numai în vederea procreării; însăşi natura ei de legământ indisolubil 
între persoane şi binele copiilor cere ca şi dragostea reciprocă dintre soți să se 
exprime în modul cuvenit, să sporească şi să se maturizeze””. În această 
perspectivă, a unei legi înscrise în firea omului de însuşi Creatorul lumii, lege 
care stabileşte legătura dintre sexualitate şi procreare, orice intervenţie cu 
scopul de a o încălca este ilegitimă: „Fiilor Bisericii, întemeiaţi pe aceste 
principii, nu le este îngăduit, în reglementarea procreării, să meargă pe căi ce 
sunt condamnate de magisteriu în interpretarea legii divine”. 

Pe scurt, acesta ar fi motivul principal al interdicţiei asupra contracepției: 
legătura dintre sexualitate şi procreare nu este una arbitrară, aflată la bunul 
plac al fiecărui cuplu, ci este o lege divină înscrisă în însăşi firea omului. A 
acţiona împotriva unei asemenea legi înseamnă a acţiona împotriva voinţei lui 
Dumnezeu însuşi. 


de părintele Ilie Moldovan şi publicat sub egida Institutului Biblic şi de Misiune al Bisericii 
Ortodoxe Române în cursul anului 1997 — Darul sfânt al vieţii şi combaterea păcatelor 
împotriva acestuia. Aspecte ale naşterii de prunci, în lumina moralei creştine ortodoxe, aflăm 
că învăţătura ortodoxă respinge categoric utilizarea oricăror mijloace contraceptive. 

7 GS 48. 

8 GS 48. Spre folosul credincioşilor ortodocşi, precizăm că învățătura Bisericii de Răsărit 
este, în ciuda anumitor diferenţe, similară celei catolice. Iată, de exemplu, ce ne spune 
Învățătura de credinţă creştină ortodoxă, Editura Institutului Biblic şi de Misiune al Bisericii 
Ortodoxe Române, Bucureşti 1992, 401, articolul 221: „După învăţătura sfintei noastre 
Biserici, scopul familiei este: 1) Naşterea de copii, spre înmulţirea neamului omenesc şi a 
credincioşilor sfintei Biserici; 2) Ajutorarea soţilor întreolaltă, pentru uşurarea vieţii; 3) 
Ocrotirea moralității soţilor”. 

? GS 51. 

1 GS 51. 

În al doilea rând, există un alt motiv, la fel de important, pentru care 
contracepția este ilicită. Exprimat concis de marele Catehism al Bisericii 
Catolice, acest motiv accentuează misterul cel mai profund al rodniciei 
cuplului: „Chemaţi să dăruiască viaţa, soţii se împărtăşesc din puterea creatoare 
şi din paternitatea lui Dumnezeu”"!. 

Dezvoltând învăţătura catehismului, papa loan Paul al II-lea arată: „Deşi 
biologic asemănătoare cu cele ale altor fiinţe ale naturii, paternitatea şi 
maternitatea umană au în ele însele, într-un mod esenţial şi exclusiv, o 
«asemănare» cu Dumnezeu, pe care este întemeiată familia înţeleasă drept 
comunitate de viață umană, drept comunitate de persoane unite în dragoste 
(communio personarum)”. Din această asemănare a omului cu Dumnezeu 
decurge o consecinţă cu adevărat extraordinară: „în paternitatea şi în 
maternitatea umană, Dumnezeu însuşi este prezent, într-un mod diferit decât 
în orice altă generare”!5. Prezenţa discretă, tainică, a lui Dumnezeu în miezul 
unirii conjugale a soților este accentuată de Ioan Paul al II-lea cu referire la 
cooperarea dintre aceştia şi Creator: 


Întrebând „Sunteţi hotărâţi?”, Biserica aminteşte noilor soţi că se află în fața 
puterii creatoare a lui Dumnezeu. Fi sunt chemaţi să devină părinţi, adică să 
coopereze cu Creatorul pentru a da viaţă. A coopera cu Dumnezeu pentru a chema 
noi fiinţe umane la viață înseamnă a contribui la transmiterea chipului şi 


asemănării dumnezeieşti, pe care le reflectă oricine este „născut din femeie”!*. 


Pomenita colaborare dintre părinți şi Dumnezeu Creatorul este, în fond, 
motivul cel mai profund pentru care contracepţia — sub orice formă — nu poate 
fi decât ilicită. Practic, utilizând mijloace prin care doresc să se opună legii 
naturale rupând legătura dintre sexualitate şi procreare, soţii se opun direct 
voinţei şi puterii creatoare a lui Dumnezeu. Gravitatea unui asemenea gest nu 
mai trebuie subliniată. Cauzat, în primul rând, de lipsa completă de educaţie şi 
cateheză, el este mult prea frecvent pentru a ne lăsa indiferenți. Analizând 
dialogurile pe asemenea teme cu prieteni şi cunoscuţi, am realizat că cei care 
cunosc această învățătură sunt cu adevărat excepţii rarisime. Mai rău încă, 


1! Catehismul Bisericii Catolice, Editura Arhiepiscopiei Romano-Catolice, Bucureşti 1993, 
492, art. 2367. 

12 IOAN PAUL AL II-LEA, Scrisoare către familii, Editura Arhiepiscopiei Romano-Catolice, 
Bucureşti 1994, 14, art. 6. 

15 IOAN PAUL AL II-LEA, Scrisoare către familii, 23, art. 9. 

14 IOAN PAUL AL II-LEA, Scrisoare către familii, 22, art. 8. 

atunci când erau puşi în faţa învăţăturii Bisericii, am întâlnit părinţi care, în loc 
să reflecteze asupra doctrinei ecleziale, ajungeau să-l condamne pe Dumnezeu 
pentru modul în care a binevoit să ne creeze! Motivul unei asemenea reacţii? 
„Pierderea simțului supranaturalului”, fenomen pe care papa Ioan Paul al II-lea 
l-a denunţat în repetate rânduri, referindu-se la cultura şi civilizaţia moderne. 


3. Dileme şi dificultăți 


Complet insensibili la voinţa divină, incapabili de meditaţie, lipsiţi de 
efectele benefice ale unui dialog REAL şi DIRECT cu Dumnezeu, ne opunem 
de cele mai multe ori voinţei sale cu aceeaşi uşurătate cu care în adolescenţă ne 
inițiam în practicarea păcatelor de tot felul. Cuvintele „facă-se voia ta” din 
rugăciunea adresată Tatălui ceresc s-au banalizat pe buzele noastre, rostite prea 
adesea mecanic, fără înţelegere, fără iubire, fără a avea conştiinţa Cui ne 
adresăm folosindu-le. În loc să căutăm soluţii de a ne schimba viaţa radical, 
după exemplul sfinţilor, conformându-ne cu adevărat evangheliei, căutăm 
subterfugii lejere pentru a ne proteja egoismul dezvoltat sub umbrela 
hedonismului. Atraşi de idoli şi zei de celuloid, care salvează singuri lumea 
înconjurați de trombe de foc şi fum izbucnite din armele lor copleşitoare, sau 
atraşi de mode intelectuale de tot felul, de la psihanaliză şi metode terapeutice 
de ultimă oră, la sociologie, magie, chiromanţie şi astrologie, uităm că Cel 
căruia ne închinăm a murit scârbavnic, atârnat între doi tâlhari ca o zdreanţă 
lepădată de toţi. În faţa crucii Celui Răstignit, înțelegem că nimic nu ne este 
mai greu decât să acceptăm suferinţa, supărările şi privaţiunile de tot felul, 
privind ţintă la Ierusalimul ceresc. „Ierusalimul ceresc”? Care lerusalim...? 

Într-un text remarcabil intitulat „Bucuria la martirii din secolul al II-lea”'5, 
Elise-Marie Pinchon analizează unul dintre misterele martirilor creştini din 
primele veacuri ale Bisericii lui Cristos: bucuria în faţa morţii. După ce, mai 
întâi, cercetătoarea franceză arată prin numeroase exemple (Agatonica, 
Policarp, Apollonius, Perpetua, Felicitas etc.) că „bucuria martirilor este 
strălucitoare”!€, ea surprinde paradoxul acestei atitudini: deşi se bucură în faţa 
morţii, „martirului nu-i place suferinţa în ea însăşi”"”! Cum poate fi explicat un 
asemenea contrasens? Răspunsul este dezarmant de simplu: „Martiri nu doresc 


15 Elise-Marie PINCHON, „Bucuria la martirii din secolul al II-lea”, Altarul Banatului 1 1/4-6 
(2000) 6-20. 

16 Elise-Marie PINCHON, „Bucuria la martirii din secolul al II-lea”, 6. 

1 Elise-Marie PINCHON, „Bucuria la martirii din secolul al II-lea”, 9. 

nici suferinţa, nici moartea: ei sunt convinşi că merg spre viaţă, pe care cred că 
au descoperit-o”!*. Bucuria martirilor, a întregii comunităţi creştine în faţa 
morţii, se explică deci prin conştiinţa deplinei realităţi a vieţii viitoare, loc al 
convieţuirii eterne cu îngerii, cu sfinţii, cu Dumnezeu însuşi. Considerând că 
este unit cu Mântuitorul Cristos deoarece îl imită prin chiar patimile sale, 
martirul merge cu bucurie spre jertfă în ciuda fricii, a mâhnirii care-l pot 
cuprinde în momente de slăbiciune. Profund uman, el are puterea să treacă prin 
moarte nu bizuindu-se pe forţe proprii, ci datorită harului izvorât din credința 
în atotputernicia divină şi în viaţa veşnică. Refuzând să nesocotească voia lui 
Dumnezeu, el priveşte spre modelul apostolilor, vrednici urmaşi ai lui Cristos 
care nu au refuzat moartea martirică. 

Comparându-ne cu creştinii primelor veacuri, constatăm, de multe ori, cât 
de departe suntem de exemplul lor. Înconjuraţi de pseudo-valorile unei culturi 
consumiste promovate cu ajutorul tuturor mijloacelor de comunicare în masă, 
animată de acei „negustori ai pământului” zugrăviți atât de plastic în 
Apocalipsul sfântului loan Teologul (18,11-16), preferăm confortul unei vieţi 
lipsite de greutăţi angajamentelor creştine. Cele mai multe familii, atunci când 
acceptă unul dintre copii pe care Cel Preaînalt binevoieşte să-l aducă la lumina 
zilei, îl transformă deseori într-un soi de păpuşă de lux, în care sunt ambalate 
toate ambițiile şi dorinţele de mărire deşartă ale părinţilor. Privind cu 
resentiment spre familiile numeroase, pretinşii familişti se angajează alături de 
iresponsabilii medici ginecologi în propovăduirea contracepțţiei, părându-li-se 
de-a dreptul monstruos exemplul unor cupluri angajate cu adevărat în primirea 
şi creşterea vieţii. Zdrobite sub tirul apăsător al propriilor soţi sau mame, multe 
tinere soţii recurg la soluția ultimă, ucigându-şi în pântec pruncii nenăscuţi. Şi 
cum ar putea face altfel, lipsite de nădejde, de credinţă, de dragoste? 

Dar să nu dăm vina numai pe lumea „din afară”. O greşeală la fel de gravă 
apasă asupra acelor preoţi şi credincioşi care, dorind să evite punctele „tari” ale 
învățăturii Bisericii, trec cu repeziciune peste tot ceea ce ar putea deranja 
tânărul cuplu: caracterul indestructibil al cununiei, ilegitimitatea mijloacelor 
contraceptive, grijile şi necazurile pentru care trebuie să fie pregătită familia. 
Cum s-ar explica altfel faptul că, dintre toţi prietenii ortodocşi cu care am 
discutat, aproape nimeni nu recunoştea în sexualitatea conjugală lucrarea 
creatoare a Dumnezeului celui viu? Sau cum s-ar putea explica uşurinţa cu care 
unii credincioşi catolici, pretinşi practicanți, trăiesc o viaţă de familie în care 


18 Elise-Marie PINCHON, „Bucuria la martirii din secolul al II-lea”, 13. 

absenţa sau numărul redus al pruncilor indică demisia de la exigenţele unei 
vieţi sexuale fertile? 

În faţa învăţăturii magisteriale se pot invoca şi inventa felurite contra 
argumente. Dată fiind libertatea cu care Dumnezeu a binevoit să ne înzestreze, 
conştiinţa omului nu poate fi forţată să admită nici o învăţătură, oricât de 
sănătoasă ar fi ea. În fond, singurul „argument” în favoarea respectării 
învățăturii sacre rămâne credinţa. În lipsa acesteia, de obicei, orice discuţie este 
sterilă. 

Conclusiv, reluând în termenii dreptei credinţe învăţătura Bisericii 
referitoare la relaţia indisolubilă dintre sexualitate şi procreare, vom reţine 
următoarele: înzestrați de Dumnezeu cu puterea sa creatoare, manifestată sub 
forma zămislirii şi a naşterii pruncilor, soţii creştini trăiesc în credinţa 
conlucrării tainice dintre ei şi Creator în momentul concepţiei. De altfel, 
conform unei învățături antropologice mai subtile, în timp ce părinţii oferă prin 
aşa-numita „concepţie activă” suportul trupesc, natural, al apariției unei noi 
vieţi omeneşti, Dumnezeu contribuie decisiv la zămislirea fătului prin 
„concepţia pasivă”, care, simultan cu acțiunea părinţilor, inseminează sufletul 
noii făpturi". Dincolo de orice subtilităţi teologice, reflectând la toate aceste 
aspecte dramatice ale vieţii noastre de familişti, nu ne rămâne decât să 
încercăm a înţelege măreţia procreaţiei aşa cum este ea prezentată în textele 
Conciliul al II-lea din Vatican: „Să le fie limpede tuturor că viaţa omului şi 
îndatorirea de a o transmite nu sunt limitate la lumea aceasta şi nici nu pot fi 
măsurate şi înţelese numai în cadrul ei, ci se referă mereu la destinul veşnic al 


oamenilor”. 


19 Cf. Cristian BĂDILIȚĂ, „Introducere în lectura şi studiul câtorva evnghelii apocrife”, în 
Evanghelii apocrife, Editura Humanitas, Bucureşti 1996, 23-24. Amintim că: „Biserica învaţă 
că fiecare suflet spiritual este nemijlocit creat de Dumnezeu — nu este «produs» de părinţi” 
(Catehismul Bisericii Catolice, art. 366). 

2 GS 51. 


